Ukhetho Luzakwenziwa Lanxa Kungakabi Lesisekelo Esitsha - Mugabe
Ingcwethi ezicubungula ezombusazwe zisole kakhulu amazwi la zisithi kumele kubunjwe isisekelo sombuso esitsha kungakenziwa ukhetho
UMongameli Mugabe uthi ukhetho lokudinga uMongameli lamalunga edale lephalamende ngomnyaka ozayo lulakho ukwenziwa kungakhathalekile ukuthi sokulesisekelo sombuso esitsha kumbe hatshi. Kodwa uthi kuzamele abakuhulumende womanyano bakhulumisane njalo bavumelane kulokhu. UMongameli Mugabe wethule amazwi la ekhuluma lentathelizindaba emawofisini akhe eZimbabwe House ngoLwesine. UMugabe wengeze wathi ulakho ukuncintisa kukhetho lokudinga uMongameli engakhethwa libandla lakhe ukuthi elimele. Ekhuluma ngodaba lwezijeziso uMugabe uthe uMnu Morgan Tsvangirai nguye omele akhokhele umkhankaso wokuthi izijeziso zesulwe ngoba esithi amazwe afaka izijeziso lezi alalela uTsvangirai ukwedlula yena. Kunjalo nje, kunyathelo elilakho ukuqhelisa ukungezwani phakathi kweZanu PF leMDC, uMongameli Mugabe sethathele abanye abaphathintambo bemdc amandla ewanikeza abaphathintambo bebandla lakhe. Lokhu ukwenze namuhla njalo ukuveze kugwalo alwethule kugovernment gazzette. Abaphathintambo beMDC abathintwe linyathelo leli bagoqela uMnu Nelson Chamisa, obona ngeze technology loNkosikazi Paurine Mpariwa yena okhokhela ugatsha lwezisebenzi, kanye labanye. Unobhala jikelele weMDC ekhokhelwa nguTsvangirai, uMnu Tendai Titi usole kakhulu uMugabe esithi uthethe inyathelo leli engakhulumisananga loTsvangirai kanye loMutambara. Ngalokhu, uBiti uthi uTsvangirai uzakhulumisana loMugabe ngoMvulo ngenyathelo leli.